Vora un centenar de propietaris de guals de Catarroja ja aparquen a la porta
26 oct. 2023

Les modificacions de l'Ordenança reguladora per l'entrada i eixida de vehicles a través de les voreres i les reserves de la via pública per a aparcament, permet, al titular d'un gual autoritzar l'aparcament d'un altre vehicle en zona reservada per a l'entrada si prèviament s'informa l'Ajuntament. «Esta mesura permet aprofitar els espais de la via pública entre veïnat i també donar una solució a aquelles famílies que tenen una plaça de gual, però més d'un cotxe», explica el regidor d'Urbanisme, Martí Raga.

Aquesta modificació de l'Ordenança fiscal, ha permés que 90 usuaris puguen aparcar un cotxe a la porta del gual, amb un augment de 10 euros si l'aparcament és alternatiu de manera semestral o 20 euros si l'estacionament està permés tot l'any en eixa vorera del carrer. Es tracta de sol·licitar a l'Ajuntament una autorització informant dels cotxes autoritzats, que reben un distintiu que ha d'estar visible per no ser multats.

Així mateix, el regidor Martí Raga, recorda que «si el carrer on tens la cotxera està en obres l'Ajuntament emet una autorització per a poder estacionar gratuïtament en el pàrquing de la plaça Major tot el temps que dure l'obra». La mesura, ha permés que els propietaris de guals, per exemple del carrer Paiporta o Placetes la legislatura passada amb les reurbanitzacions del carrer de la Reina i de l'avinguda Diputació pogueren estacionar el seu cotxe de forma gratuïta en la plaça Major.

El regidor també explica que «a través del programa Carrer a Carrer optimitzem les zones d'estacionament en les vies públiques i hem fixat la línia d'aparcament només a una banda a carrers com Alqueria i Francisco Ramón Pastor (Barri del Mercat), Navarra (Barraques), Banda de l'Empastre (Pilar) i farem d'un sentit els carrers Milagros Mir i Sant Vicent (Vil·la Romana) per poder estacionar en bateria i millorar la circulació».

Esta mesura es suma a la creació de zones d'estacionament al barri de les Barraques (solar carrer Pelai, amb 5.000 metres quadrats d'estacionament), el solar annexe al col·legi Bertomeu Llorens i la nova zona d'estacionament de 100 places en la Ronda Nord des del barri del Xarco fins a la Rambleta.